**Rust in Peace** on yhdysvaltalaisen thrash metal -yhtye Megadethin neljäs studioalbumi. Albumi äänitettiin Los Angelesin esikaupungissa Canoga Parkissa sijaitsevassa Rumbo Recorders -studiossa, ja sen tuottivat Mike Clink ja yhtyeen laulaja-kitaristi Dave Mustaine. Levy-yhtiö Capitol Records julkaisi albumin 24. syyskuuta 1990. *Rust in Peace* on ensimmäinen Megadeth-albumi, jolla soittaa laulaja-kitaristi Mustainen, basisti David Ellefsonin, kitaristi Marty Friedmanin ja rumpali Nick Menzan muodostama, niin sanottu "klassinen kokoonpano".

*Rust in Peace* oli menestyksekäs julkaisu niin kriitikoiden kuin yleisön keskuudessa. Yhdysvalloissa albumi oli Billboard 200 -listalla parhaimmillaan sijalla 23 vuonna 1990, ja se ylitti platinalevyrajan vuonna 1994. Sitä pidetään eräänä Megadethin uran parhaista albumeista, ja yhtenä koko thrash metalin kulmakivistä. Muun muassa brittiläinen *Kerrang!* ja yhdysvaltalainen *Decibel* ovat kirjoittaneet sen olevan yksi kaikkien aikojen parhaista thrash metal -albumeista. *Rust in Peace* on myös mukana kirjassa *1001 albumia jotka jokaisen on kuultava edes kerran eläessään*.

Albumin musiikillisesti moniosaisten kappaleiden sanoitukset käsittelevät Megadethille hyvin tyypilliseen tapaan esimerkiksi yhteiskuntaa, sotaa, uskontoa ja salaliittoteorioita. Albumin kappaleista singleinä julkaistiin avausraita "Holy Wars... The Punishment Due" ja kakkosraita "Hangar 18", joista molemmista muodostui keskeinen osa yhtyeen konsertteja. *Rust in Peace* oli ehdolla Grammy-palkinnon saajaksi kategoriassa Best Metal Performance vuonna 1991 ja "Hangar 18" vuonna 1992.

*Rust in Peace* julkaistiin uudelleenmasteroituna ja bonuskappaleilla varusteltuna versiona vuonna 2004. Capitol Records julkaisi albumin uudelleen vinyylilevynä vuonna 2008. Vuonna 2010 Megadeth toteutti *Rust in Peacen* 20-vuotisjuhlan kunniaksi albumin teemaa mukailevan kiertueen, jonka Hollywoodin-konsertti on taltioitu ja julkaistu livealbumina ja DVD- ja Blu-ray-tallenteena *Rust in Peace Live*.

Tausta
------

Megadeth konsertoi vuonna 1988 Monsters of Rock -festivaaleilla Britannian Donington Parkissa yhdessä Iron Maidenin, Kissin, Helloweenin, Guns N’ Rosesin ja David Lee Rothin kanssa. Yhtye esiintyi festivaaleilla yli 100 000 hengen yleisölle, ja sen oli määrä jatkaa sen jälkeen Monsters of Rockin Euroopan-kiertueen mukana. Huumeongelmainen basisti David Ellefson ilmoitti kuitenkin ensimmäisen konsertin jälkeen jättävänsä kiertueen ja hakeutuvansa vieroitushoitoon. Megadeth joutui perumaan esiintymisiään suurilla eurooppalaisilla stadioneilla, mistä yhtyeen laulaja-kitaristi Dave Mustaine ei pitänyt. Pian Ellefsonin vieroitushoidon jälkeen Mustaine erotti yhtyeestä sekä kitaristi Jeff Youngin että rumpali Chuck Behlerin ja Megadeth perui kiertueensa Australiassa.*lähde?*

Megadethin uudeksi rumpaliksi Dave Mustaine pestasi Chuck Behlerin rumputeknikkona toimineen Nick Menzan, joka liittyi yhtyeeseen heinäkuussa 1989. Ellefsonin tavoin myös alkoholi- ja päihderiippuvuuksista kärsinyt Mustaine hakeutui vieroitushoitoon. Hänen raitistumisensa jälkeen yhtye oli kuitenkin yhä vailla kitaristia. Ehdokkaina olivat muun muassa Guns N’ Rosesin Slash ja Panteran Dimebag Darrell, mutta lopulta paikan sai vuoden 1990 helmikuussa Marty Friedman.*lähde?*

Levyttäminen
------------

Megadethin uusittu kokoonpano aloitti maaliskuutta 1990 *Rust in Peacen* työstämisen. Yhtye levytti albumin Los Angelesissa Rumbo Recorders -studiossa, ja albumin tekoprosessi dokumentoitiin videotallenteeksi *Rusted Pieces*.*lähde?*

Albumin tuottivat Dave Mustaine ja Mike Clink, ja sen miksasi Hollywoodin One On One -studiossa Max Norman. Mustaine oli valinnut Mike Clinkin tuottajaksi, koska Clink oli taannoin ansioitunut Guns N’ Rosesin *Appetite for Destructionin* tuottajana ja UFO:n *Strangers in the Nightin* äänittäjänä. Clinkin työ albumilla painottui pitkälti basson, rumpujen ja Marty Friedmanin kitaraosuuksien työstämiseen.*lähde?*

Dave Mustaine sanoi vuonna 2002 antamassaan haastattelussa, ettei yhtye "oikeastaan tehnyt albumia yhdessä Clinkin kanssa", koska Clink oli samanaikaisesti keskittynyt myös Guns N’ Rosesin *Use Your Illusion I*- ja *Use Your Illusion II* -albumien tuottamiseen. Mustainen mukaan albumin tekemisestä vastasivat suurimmaksi osaksi hän itse, Max Norman ja äänittäjä Micajah Ryan.

Tyyli
-----

### Nimi ja kansikuva

Dave Mustaine sai idean *Rust in Peace* -nimeen nähtyään erään auton puskurissa tekstillä "May all your nuclear weapons rust in peace" (suom. *Ydinaseesi ruostukoot rauhassa*) varustetun tarran. Tarran poliittisesti latautunut teksti inspiroi Mustainen laulunkirjoittamista, ja hän kirjoitti albumille hyvin kantaa ottavia sanoituksia.

Albumin kansikuvan on tehnyt taiteilija Ed Repka, joka vastasi myös Megadethin *Peace Sells... But Who’s Buying?* -albumin kansikuvituksesta. *Rust in Peacen* kansikuva on kohtaus kappaleesta "Hangar 18": yhtyeen maskotti Vic Rattlehead seisoo syväjäädytetyn avaruusolennon vierellä seuranaan joukko maailman poliittisia johtajia. Läsnä ovat Yhdysvaltain presidentti George Bush, Neuvostoliiton presidentti Mihail Gorbatšov, Saksan liittopresidentti Richard von Weizsäcker, Japanin pääministeri Toshiki Kaifu ja Yhdistyneen kuningaskunnan pääministeri John Major.

### Musiikki

Dave Mustaine vuonna 2016.
Dave Mustainen irtautuminen päihteistä ajoi hänet puristamaan vaativia kappaleita, ja musiikillisesti *Rust in Peace* onkin tekninen ja monimutkainen kokonaisuus. Albumia pidetään keskeisenä thrash metal -genren kulmakivenä, mutta sen on sanottu sisältävän myös speed metal -elementtejä. Toisiaan albumia on luonnehdittu musiikilliselta tyyliltään myös progressiiviseksi metalliksi. Albumin kappaleet ovatkin moniosaisia, sisältävät lukuisia tahtilajin muutoksia ja mutkikkaita soitinosuuksia. Esimerkiksi hieman yli viisi minuuttia pitkällä "Hangar 18" -kappaleella on useita rytminvaihdoksia ja yhteensä yksitoista Dave Mustainen ja Marty Friedmanin kitarasooloa. AllMusicin Steve Hueyn mukaan *Rust in Peacella* korostuu Mustainen taipumus progressiiviseen laulunkirjoittamiseen ja tuloksena on joukko "rytmillisesti monimutkaisia ja teknisesti haastavia thrash-kappaleita, joiden läpi Mustaine ja Friedman liekehtivät moitteettomin suorituksin ja leuat loksauttavalla taidolla."

### Sanoitukset

Sanoitusten osalta *Rust in Peace* on niin ikään laaja ja vaihteleva albumi. Sen kappaleissa käsitellään Megadethin tuotannolle ominaiseen tapaan esimerkiksi uskontoa, politiikkaa, yhteiskuntaa ja sodankäyntiä. Dave Mustaine on kirjoittanut albumille myös yksityiselämänsä ongelmista ja tuntemuksista: esimerkiksi kappale "Poison Was the Cure" perustuu Mustainen heroiiniriippuvuuteen.

Albumin kaksiosaisen avausraidan "Holy Wars... The Punishment Due" ensimmäinen osa pohjautuu Pohjois-Irlannin levottomuuksiin ja yhtyeen mellakkaan päättyneeseen Pohjois-Irlannin-konserttiin, ja toisen osan innoittajana on puolestaan toiminut Marvel Comicsin sarjakuvahahmo Tuomari. Kappaleen "Hangar 18" konseptin loi rumpali Nick Menza, ja se on kertomus salaliittoteorioista ja Roswellin tapauksesta. Megadeth levytti kappaleelle jatko-osan "Return to Hangar" vuoden 2001 albumilleen *The World Needs a Hero*.

"Dawn Patrol" käsittelee ilmaston lämpenemistä ja ympäristövaikutuksia. Sotavangeista kertova "Take No Prisoners" vastustaa establishmentia. "Tornado of Souls" on kuvaus kahden ihmisen välisestä särkyneestä suhteesta, ja sen ovat sanoittaneet yhdessä Mustaine ja basisti David Ellefson. "Five Magics" ja "Lucretia" kertovat yliluonnollisista ilmiöistä ja fantasia-aiheista.

Nimikkoraita ja albumin päättävä "Rust in Peace... Polaris" on kannanotto ydinaseilla käytävään sotaan. Kappaleen nimen Polaris-osa on viittaus kylmän sodan aikaiseen mannertenväliseen ballistiseen UGM-27 Polaris -ohjukseen. Dave Mustaine on kertonut säveltäneensä kappaleen nimellä "Child Saint" jo ennen kuin oli liittynyt Metallican kitaristiksi vuonna 1981.

Julkaisu
--------

### Vastaanotto

| Vastaanotto |
| --- |
| Arvostelupisteet |
| Julkaisu | Pisteet |
| AllMusic | 4.5/5 tähteä |
| *Chicago Tribune* | 4/4 tähteä |
| *Encyclopedia of Popular Music* | 4/5 tähteä |
| *Record Collector* | 4/5 tähteä |
| *Rolling Stone* | 4/5 tähteä |
| *The Rolling Stone Album Guide* | 3.5/5 tähteä |
| Sputnikmusic | 5/5 |
| *Rock Hard* | 9.5/10 |
| *Entertainment Weekly* | B+ |

Levy-yhtiö Capitol Records julkaisi *Rust in Peacen* CD- ja vinyylilevynä sekä C-kasettina 24. syyskuuta 1990. Se debytoi Billboard 200 -albumilistan sijalla 23, mikä oli Megadethin siihenastisen uran paras listasijoitus Yhdysvalloissa. Recording Industry Association of America myönsi yhtyeelle albumista kultalevyn vuoden 1991 tammikuussa ja platinalevyn joulukuussa 1994.

*Rust in Peace* sai ilmestyessään laajalti positiivisen vastaanoton. *Chicago Tribunen* Greg Kot sanoi sen olevan yhtyeen albumeista etevin ja kehui albumin "virtuoosimaisia instrumentaaliosuuksia, ajatuksia herättäviä sanoituksia ja punk-henkistä raivoa." AllMusicin Steve Huey nosti kohokohdaksi kappaleen "Hangar 18" ja kirjoitti *Rust in Peacen* olevan "helposti yhtyeen vahvin musiikillinen saavutus." AllMusicin Jason Birchmeier sen sijaan kritisoi albumia sen "liiallisesta johdonmukaisuudesta" ja samankaltaisista kappaleista, mutta tiedosti albumin olleen yhtyeelle merkittävä virstanpylväs ja askel eteenpäin.

*Rolling Stonen* Robert Palmer kirjoitti albumin osoittavan, kuinka pitkälle "ilkeä speed thrash" -konsepti voi edetä olematta "kaavamainen ja tylsä." *Entertainment Weeklylle* toimittamassaan arvostelussa Jim Farber kuvaili *Rust in Peacen* olevan "silkkaa nopeutta yhdistettynä taitavuuteen." Dave Mustainen sanoitusten hän kirjoitti olevan joukko "nihilistisiä päähänpistoja." Sputnikmusicin Mike Stagno kehui laulunkirjoittamisen olevan "huipputasoa" ja ylisti yhtyeen nopeaa ja teknistä osaamista. Stagno kehui myös Dave Mustainen ja Marty Friedmanin kitaratyöskentelyä ja kutsui kaksikkoa yhdeksi koko metallimusiikin "kyvykkäimmistä duoista."

*Spin*-lehden kriitikko Tom Nordlie arvioi albumin olevan "kypsä ja monimutkainen" ja totesi, että "*Rust in Peace* ei nuku koskaan." Myös musiikkijournalisti Kim Cooper huomioi albumin kypsyyden ja sanoi *Rust in Peacen* "rikkoneen raskaan rockin rajoja ja nostaneen riman kokonaan uudelle tasolle." *Rock Hard* -lehden Holger Stratmann kuvaili albumin olevan "puhdasta Megadethia" "partaveitsenterävien kitarasoundien" ja Dave Mustainen "räkäisen" laulun muodossa.

### Vaikutus ja arvostus

Megadeth esiintymässä albumin 20-vuotisjuhlakiertueella vuonna 2010.
*Rust in Peacen* on sanottu vaikuttaneen thrash metal -genreen suuresti. Yhdysvaltalainen *Decibel* on kirjoittanut albumin olevan "thrash metal -genren määrittelevä teos", ja brittiläinen *Kerrang!* on sanonut *Rust in Peacen* "asettaneen heavy metalille uuden standardin." IGN-sivuston vuonna 2007 julkaisemalla kaikkien aikojen merkittävimpien heavy metal -albumien listalla *Rust in Peace* oli sijalla neljä. IGN kirjoitti albumin esittelevän "Dave Mustainen kaikkien aikojen parasta laulunkirjoittamista."*Rust in Peacen* ja menestyksekkään Clash of the Titans -kiertueen ansiosta Megadethin suosio metallimusiikin valtavirtapiireissä kasvoi aiempaa suuremmaksi.

*Rust in Peace* oli ehdolla Best Metal Performance -Grammy-palkintoon vuonna 1990. "Hangar 18" oli ehdokas palkinnon saajaksi vuonna 1991. Albumi on mukana kirjassa *1001 albumia jotka jokaisen on kuultava edes kerran eläessään*.

Kriitikko ja musiikkijournalisti Martin Popoff sijoitti *Rust in Peacen* sijalle 11 parhaiden heavy metal -albumien listallaan. MusicRadar-sivuston vuonna 2010 järjestämässä äänestyksessä *Rust in Peace* äänestettiin kaikkien aikojen parhaiden heavy metal -albumien listan kuudenneksi. MusicRadar kirjoitti albumin siirtäneen "Megadethin suuriin piireihin" pitäen yhtyeen kuitenkin yhä uskollisena soundilleen ja sanoituksilleen. Chad Bowar valitsi *Rust in Peacen* 1990-luvun parhaaksi heavy metal -albumiksi About.com-sivustolle laatimassaan listassa ja kutsui albumia "thrash metalin mestariteokseksi."

*Rust in Peacen* kappaleista "Holy Wars... The Punishment Due" ja "Hangar 18" muodostuivat vakituisiksi numeroiksi Megadethin konserteissa. Vuonna 2010 yhtye kiersi Pohjois- ja Etelä-Amerikassa albumin 20-vuotisjuhlan kunniaksi. Kiertue mukaili albumin ja 1990-luvun alkuperäisen kiertueen teemaa, ja sen jokaisessa konsertissa yhtye esitti ensimmäisen kerran urallaan *Rust in Peacen* kokonaisuudessaan. Kiertueen konsertti Hollywoodin Palladiumissa on taltioitu livealbumiksi sekä DVD- ja Blu-ray-tallenteeksi *Rust in Peace Live*.

Täysimittainen *Rust in Peace* -albumi on mukana musiikkiaiheisessa videopelissä *Rock Band* ladattavana lisäsisältönä. Lisäksi "Holy Wars... The Punishment Due" on mukana videopelissä *Guitar Hero: Warriors of Rock* ja "Hangar 18" videopelissä *Guitar Hero II*. "Hangar 18" on myös saatavilla videopeliin *Guitar Hero 5* ladattavana lisäsisältönä. Molempien kappaleiden on sanottu olevan *Guitar Hero* -videopelien vaikeimpia kappaleita.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Listasijoitukset

| Lista (1990) | Korkein sijoitus |
| --- | --- |
| Australia Australian Albums Chart | 47 |
| Kanada Canadian Albums Chart | 70 |
| Alankomaat MegaCharts | 72 |
| Saksa Offizielle Top 100 Charts | 21 |
| Japani Oricon | 29 |
| Uusi-Seelanti New Zealand Albums Chart | 35 |
| Ruotsi Topplistan | 34 |
| Sveitsi Schweizer Hitparade | 29 |
| Yhdistynyt kuningaskunta Britannian albumilista | 8 |
| Yhdysvallat Billboard 200 | 23 |

 | Sertifiointi

| Valtio | Sertifikaatti | Myönnetty | Luovuttaja | Lähde |
| --- | --- | --- | --- | --- |
|  Yhdysvallat |  kultalevy platinalevy | 23.1.199113.12.1994 | RIAA |  |
|  Kanada |  kultalevy platinalevy | 21.7.199231.1.1995 | CRIA |  |
|  Yhdistynyt kuningaskunta |  hopealevy | 1.3.1991 | BPI |  |

 |

Kappalelista
------------

|  |  |
| --- | --- |
| Alkuperäinen albumi
1. Holy Wars... The Punishment Due – 6.36 (Mustaine)
2. Hangar 18 – 5.14 (Mustaine)
3. Take No Prisoners – 3.28 (Mustaine)
4. Five Magics – 5.42 (Mustaine)
5. Poison Was the Cure – 2.58 (Mustaine)
6. Lucretia – 3.58 (Mustaine, Ellefson)
7. Tornado of Souls – 5.22 (Mustaine, Ellefson)
8. Dawn Patrol – 1.50 (Mustaine, Ellefson)
9. Rust in Peace... Polaris – 5.36 (Mustaine)

 | Vuoden 2004 uudelleenmasteroitu albumi
1. Holy Wars... The Punishment Due – 6.36 (Mustaine)
2. Hangar 18 – 5.14 (Mustaine)
3. Take No Prisoners – 3.28 (Mustaine)
4. Five Magics – 5.42 (Mustaine)
5. Poison Was the Cure – 2.58 (Mustaine)
6. Lucretia – 3.58 (Mustaine, Ellefson)
7. Tornado of Souls – 5.22 (Mustaine, Ellefson)
8. Dawn Patrol – 1.50 (Mustaine, Ellefson)
9. Rust in Peace... Polaris – 5.44 (Mustaine)
10. My Creation – 1.36 (Mustaine, Menza)
11. Rust in Peace... Polaris (Demo) – 5.25 (Mustaine)
12. Holy Wars... The Punishment Due (Demo) – 6.16 (Mustaine)
13. Take No Prisoners (Demo) – 3.23 (Mustaine)

 |

Singlet
-------

|  |
| --- |
| "Holy Wars... The Punishment Due" (23. syyskuuta 1990, Capitol Records) |
| 1. Holy Wars... The Punishment Due – 6.32 (säv. Mustaine)
2. Lucretia – 3.58 (säv. Mustaine, Ellefson)

"Holy Wars... The Punishment Due", b-puolenaan "Lucretia", julkaistiin sekä 7- että 12-tuumaisena vinyylilevypainoksina että CD-levynä. CD ja toinen 12-tuumaisista vinyyliversioista sisälsivät musiikkikappaleiden ohella myös Dave Mustainen haastattelun. |

|  |
| --- |
| "Hangar 18" (4. helmikuuta 1990, Capitol Records) |
| 1. Hangar 18 (AOR Edit) – 3.17 (säv. Mustaine)
2. Hangar 18 – 5.14 (säv. Mustaine)
3. The Conjuring (Live) – 5.06 (säv. Mustaine)
4. Hook in Mouth (Live) – 4.28 (säv. Mustaine, Ellefson)

"Hangar 18" julkaistiin Yhdysvalloissa CD-singlenä, joka sisälsi kappaleen lyhyempänä AOR Edit -versiona ja alkuperäisenä versiona. Britanniassa single julkaistiin myös vinyylilevynä. "The Conjuring" ja "Hook in Mouth" on taltioitu konsertissa Lontoon Wembley Stadiumilla 14. lokakuuta 1990. |

Kokoonpano
----------

|  |  |
| --- | --- |
| Megadeth* Dave Mustaine – soolo- ja rytmikitara, laulu
* David Ellefson – basso, taustalaulu
* Marty Friedman – soolo- ja rytmikitara
* Nick Menza – rummut, taustalaulu

ja* Chris Poland – soolo- ja rytmikitara vuoden 2004 uusintapainoksen demokappaleissa "Rust in Peace... Polaris", "Holy Wars... The Punishment Due" ja "Take No Prisoners"
 | Tuotanto* Tuotanto – Mike Clink ja Dave Mustaine, vuoden 2004 uusintapainoksella Dave Mustaine
* Miksaus – Max Norman, vuoden 2004 uusintapainoksella Ralph Patlan ja Dave Mustaine
* Äänittäminen – Micajah Ryan, Mike Clink ja Andy Udoff
* Kansipiirros ja kuvitus – Ed Repka
* Vuoden 2004 uusintapainoksen masterointi – Tom Baker
* Vuoden 2004 uusintapainoksen editointi – Lance Dean ja Scott Harrison
* Vuoden 2004 uusintapainoksen äänittäminen – Ralph Patlan ja Lance Dean
 |

Lähteet
-------

* Mustaine, Dave ja Layden, Joe: *Mustaine - Heavy metal muistelmat*. Paasilinna Kustannus, 2011. ISBN 978-952-01-0063-6.

### Viitteet

1. 1 2  Megadeth - *Rust in Peace* (1990) - Dutch Charts dutchcharts.nl. Viitattu 12.6.2014. (hollanniksi)
2. 1 2  Megadeth - *Rust in Peace* (1990) - Australian Charts *australian-charts.com*. Viitattu 12.6.2014. (englanniksi)
3. 1 2  Megadeth - *Rust in Peace* (1990) - New Zealand Charts *charts.org.nz*.  Arkistoitu 19.2.2014. Viitattu 12.6.2014. (englanniksi)
4. 1 2  Megadeth - *Rust in Peace* (1990) - Swedish Charts swedishcharts.com. Viitattu 12.6.2014. (englanniksi)
5. 1 2  Megadeth - *Rust in Peace* (1990) - Swiss Charts hitparade.ch. Viitattu 12.6.2014. (saksaksi)
6. 1 2  メガデス-ORICON STYLE ミュージック Oricon. Viitattu 12.6.2014. (japaniksi)
7. 1 2  Megadeth Billboard Albums Chart History Billboard. Viitattu 12.6.2014. (englanniksi)
8. 1 2  Megadeth - *Rust in Peace* (1990) - German Charts charts.de.  Arkistoitu 21.2.2014. Viitattu 12.6.2014. (saksaksi)
9. 1 2  Megadeth - *Rust in Peace* (1990) - UK Charts *chartarchive.org*. Viitattu 12.6.2014. (englanniksi)[vanhentunut linkki]
10. 1 2 3 4 5 6 7 8 9 10 11 12 13 14 15 16 17 18 19  Wiederhorn, John: 27 Years Ago: Megadeth Release the Tech-Thrash Grounbreaker ‘Rust in Peace’ *loudwire.com*.  24.9.2017. Loudwire. Viitattu 6.9.2018. (englanniksi)
11. 1 2 3  RIAA - Recording Industry Association of America (Hakusanalla *Rust in Peace*) *riaa.com*. Recording Industry Association of America. Viitattu 6.9.2018. (englanniksi)
12. 1 2 3  Megadeth – Rust in Peace Lyrics and Tracklist *genius.com*. Genius. Viitattu 6.9.2018. (englanniksi)
13. 1 2  Dimery, Robert ja Lydon, Michael: *1001 Albums You Must Hear Before You Die: Revised and Updated Edition*. Universe. (englanniksi)
14. 1 2 3  Megadeth *grammy.com*. Viitattu 7.9.2018. (englanniksi)
15. ↑  Mustaine & Layden, s. 203
16. ↑  Mustaine & Layden, s. 204
17. ↑  Mustaine & Layden, s. 205
18. ↑  Dave Mustaine: Kerry King Hates My Guts  16.8.2004. Ultimate-Guitar. Viitattu 6.9.2018. (englanniksi)
19. 1 2  Mustaine, Dave (2004): *Rust in Peace* (Remixed & Remastered) Liner Notes. EMI.
20. ↑  *Megadeth:* Behind the Music *-dokumentti*. VH1, 2001. (englanniksi)
21. ↑  Österman, Nalle: MEGADETH: Rust in Peace *soundi.fi*. Soundi. Viitattu 6.9.2018.
22. 1 2 3 4  Huey, Steve: Rust in Peace – Megadeth – Songs, Reviews, Credits – AllMusic *allmusic.com*. AllMusic. Viitattu 6.9.2018. (englanniksi)
23. 1 2 3  Megadeth – Hangar 18 Lyrics *genius.com*. Genius. Viitattu 6.9.2018. (englanniksi)
24. ↑  Poison Was the Cure by Megadeth Songfacts *songfacts.com*. Songfacts. Viitattu 6.9.2018. (englanniksi)
25. 1 2  Mustaine & Layden, s. 246
26. ↑  Megadeth – Tornado of Souls Lyrics *genius.com*. Genius. Viitattu 6.9.2018. (englanniksi)
27. ↑  Five Magics by Megadeth Songfacts *songfacts.com*. Songfacts. Viitattu 6.9.2018. (englanniksi)
28. ↑  Lucretia by Megadeth Songfacts *songfacts.com*. Songfacts. Viitattu 6.9.2018. (englanniksi)
29. ↑  Rust in Peace... Polaris by Megadeth Songfacts *songfacts.com*. Songfacts. Viitattu 6.9.2018. (englanniksi)
30. ↑  Megadeth: Rust Never Sleeps - Page 3 | Guitar World *guitarworld.com*.  2.12.2013.  Arkistoitu 2.12.2013. Viitattu 13.9.2018.
31. 1 2  Kot, Greg: Megadeth: Rust in Peace.  *Chicago Tribune*, 8.11.1990. Artikkelin verkkoversio. Viitattu 6.9.2018.  (englanniksi)
32. ↑  Megadeth - Rust in Peace CD Album *cduniverse.com*. CD Universe. Viitattu 6.9.2018. (englanniksi)
33. 1 2  Palmer, Robert: Megadeth: Rust In Peace : Music Reviews *rollingstone.com*.  15.11.1990. Rolling Stone.  Arkistoitu 23.10.2007. Viitattu 6.9.2018. (englanniksi)
34. ↑  Brackett, Nathan ja Hoard, Christian David: *The New Rolling Stone Album Guide*, s. 534. Simon & Schuster. (englanniksi)
35. 1 2 3  Stagno, Mike: Rust In Peace — Megadeth  6.8.2006. Sputnikmusic. Viitattu 6.9.2018. (englanniksi)
36. 1 2  Stratmann, Holger: Megadeth: Rust In Peace (1990) *rockhard.de*. Rock Hard. Viitattu 6.9.2018. (saksaksi)
37. 1 2 3  Farber, Jim: Rust in Peace Review *ew.com*.  26.10.1990. Entertainment Weekly.  Arkistoitu 20.10.2012. Viitattu 6.9.2018. (englanniksi)
38. ↑  Rust in Peace [Bonus Tracks - Megadeth | Release Info | AllMusic] *AllMusic*. Viitattu 13.9.2018.
39. ↑  Megadeth: "Rust in Peace" *decibelmagazine.com*. Decibel. Viitattu 6.9.2018. (englanniksi)
40. ↑  Megadeth — Where to Start with *kerrang.com*. Kerrang!.  Arkistoitu 1.5.2009. Viitattu 6.9.2018. (englanniksi)
41. 1 2  Spence D. ja Ed T.: Top 25 Metal Album *ign.com*.  19.1.2007. IGN.  Arkistoitu 11.1.2016. Viitattu 7.9.2018. (englanniksi)
42. ↑  Popoff, Martin: *The Top 500 Heavy Metal Albums of All Time*. ECW Press, 2004. (englanniksi)
43. 1 2  The 50 Greatest Heavy Metal Albums Of All Time *musicradar.com*.  28.42010. MusicRadar.  Arkistoitu 2.5.2015. Viitattu 6.9.2018. (englanniksi)
44. ↑  Bowar, Chad: Best Heavy Metal Albums Of The 1990s *about.com*.  19.11.2012. About.com.  Arkistoitu 22.2.2017. Viitattu 6.9.2018. (englanniksi)
45. ↑  Megadeth's 'Rust in Peace' Hits Rock Band Store Next Week *blabbermouth.net*.  4.2.2010. Blabbermouth. Viitattu 6.9.2018. (englanniksi)
46. ↑  Dave Mustaine Talks *Guitar Hero: Warriors of Rock* *giantbomb.com*.  1.9.2010. Viitattu 6.9.2018. (englanniksi)
47. ↑  Gold/Platinum - Music Canada (Hakusanalla *Rust in Peace*) *musiccanada.com*. Music Canada. Viitattu 6.9.2018. (englanniksi)
48. ↑  BRIT Certified - bpi (Hakusanalla *Rust in Peace*) *bpi.co.uk*. British Phonographic Industry. Viitattu 6.9.2018. (englanniksi)

Aiheesta muualla
----------------

* Rust in Peace Discogsissa.  (englanniksi)
* Albumi *Rust in Peace* Encyclopaedia Metallum -sivustolla (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Megadeth |
| --- |
|  |
| 
* Dave Mustaine
* David Ellefson
* Kiko Loureiro
* Chris Adler

* Entiset jäsenet: Greg Handevidt
* Chris Poland
* Gar Samuelson
* Jeff Young
* Chuck Behler
* Nick Menza
* Marty Friedman
* Jimmy DeGrasso
* Al Pitrelli
* James MacDonough
* Glen Drover
* James Lomenzo
* Shawn Drover
* Chris Broderick

 |
|  |
| Studioalbumit | 
* Killing Is My Business... And Business Is Good!
* Peace Sells... But Who’s Buying?
* So Far, So Good... So What!
* Rust in Peace
* Countdown to Extinction
* Youthanasia
* Cryptic Writings
* Risk
* The World Needs A Hero
* The System Has Failed
* United Abominations
* Endgame
* Thirteen
* Super Collider
* Dystopia
* The Sick, the Dying and the Dead

 |
|  |
| Livealbumit | 
* Rude Awakening
* Gigantour
* That One Night: Live in Buenos Aires
* Rust in Peace Live

 |
|  |
| Kokoelmat | 
* Capitol Punishment
* Still Alive... And Well?
* Greatest Hits: Back to the Start
* Warchest
* Anthology: Set the World Afire

 |
|  |
| EP:t | 
* Live Trax
* Live Trax II
* Maximum Megadeth
* Hidden Treasures
* Cryptic Sounds

 |
|  |
| Videot | 
* Rusted Pieces
* Exposure of a Dream
* Evolver: The Making of Youthanasia
* Rude Awakening
* Video Hits
* Arsenal of Megadeth
* That One Night: Live in Buenos Aires
* Blood in the Water: Live in San Diego
* Rust in Peace Live
* Big Four of Thrash (Metallica, Slayer & Anthrax)

 |
|  |
| Muuta | 
* Megadethin kappaleet
* Diskografia

 |

 |